J. Jasovský, poslanec: (2001-10-23):
I. Presperín, podpredseda NR SR: Ďakujem. Reagovať bude pán poslanec Benčat najprv na... J. Benčat, poslanec: Ďakujem pekne  za slovo. V podstate tu neboli nejaké  rozporné pripomienky. Chcel by som poďakovať svojim kolegom, ale  mrzí  ma, že tak závažnej otázke, ako tu prerokúvame, pán premiér nevenuje príslušnú pozornosť, nakoľko ho nevidím v zasadacej rokovacej sále a myslím si, že zámer, s ktorým sem prišiel, urobiť tu z nás všetkých štatistov, ktorí mu možnože odtlieskajú  alebo ho vypískajú bez možnosti  reagovať, je zrejmé, nebol splnený, pretože otvorila sa diskusia, otvorila  sa rozprava,  pri ktorej by mal  pozorne počúvať a sledovať túto rozpravu a zvážiť slová, ktoré tu rozprávajú. Toto  je nezáujem  o danú problematiku a je to  obrovská ignorácia tohto pléna.  Pretože toto plénum si nezaslúži takýmto spôsobom rokovať. Som rád, že kolegovia a  kolegyne pri svojom hlasovaní rozhodli, že toto je parlament, a nie je to nejaký tlieskací mechanizmus alebo me-chanizmus, ktorý tu  prikyvuje hlavou a v podstate nič od vlády nemôže nejakým spôsobom vydobyť. Takže je smutné, že sa takýmto spôsobom stavia vláda k danej problematike, a mrzí ma, že pán premiér tu nie je práve v týchto okamihoch, ktoré sú dosť vážne v tejto veci. Myslím si, že asi je rozhodnuté, možnože už sa aj pripravujú príslušné kroky, aby sa tento protokol podpísal, treba ale zvážiť ešte raz, apelujem, aby sa podpísal taký protokol, ktorý nebude na škodu Slovenskej republike. Predsa dobrý gazda nevypriaha koňa, ktorý dobre ťahá ešte a nenecháva ho v stajni stáť. Ďakujem. I. Presperín, podpredseda NR SR: Ďakujem. O slovo požiadal  pán minister Harach. Nech sa páči. Ľ. Harach, minister hospodárstva SR: Ďakujem pekne. Vážený pán predsedajúci, panie poslankyne, páni poslanci, dovoľte mi, aby som podal krátku informáciu. Zmluva, o ktorej, rámcová zmluva, o ktorej sa hovorí, bola zverejnená na internete v slovenskej evanjelickej verzii aj v anglickej ako pracovný dokument, po prvé. Po druhé, je k dispozícii kedykoľvek pre ktoréhokoľvek  poslanca. Zatiaľ je v štádiu rokovania na úrovni technickej parafy. Len čo bude dorokovaná vo všetkých detailoch, bez všetkého môže byť predložená aj do Národnej rady. V tom ja osobne problém nevidím. Dovoľte mi, aby som krátko zareagoval na pána poslanca Hofbauera, nerád to robím, pretože, pán poslanec, poviem to veľmi otvorene, vy vašimi vystúpeniami len urážate, ja nebudem vám odpovedať rovnakou mincou, ale dovolím si odcitovať z jedného dokumentu. V tom dokumente je bod  4  označený názvom Hlavné strategické ciele pre jednotlivé subsektory energetiky sú nasledovné: a) elektroenergetika. - Sústavne analyzovať možnosti rozvoja tohto odvetvia z pohľadu zabezpečenia podmienok pre trvalý rast ekonomiky pri súčasnom komplexnom hodnotení ekonomických a ekologických dopadov. - Otvoriť trh s elektrickou energiou až po odstránení cenových disproporcií. - Otvárať podmienky na integráciu elektroenergetiky do celo-európskych štruktúr. - Modernizáciu dožívajúcich a výstavbu nových energetických zdrojov realizovať na báze najmodernejších technológií. - Zabezpečiť plnenie medzinárodných záväzkov Slovenskej re-publiky. Rozvoj elektrizačnej sústavy bol posudzovaný vo viacerých štú-diách Tractabel, Electricité de France, Putman heisen barlet, Morgan grifen, Slovenské elektrárne, technické univerzity Slovenskej republiky a ďalšie. Na základe vyhodnotenia súčasného stavu výrobnej základne vrátane vysokého stupňa dokončenia prvého dvojbloku Jadrovej elektrárne Mochovce, existujúcej štruktúry palív a energetických zdrojov, analýza modelových prepočtov sú navrhnuté dva varianty rozvoja výrobno-technickej základne elektroenergetiky. Základný variant: - Dobudovanie prvých dvoch blokov Jadrovej elektrárne Mochovce. - Dobudovanie tretieho a štvrtého bloku Jadrovej elektrárne Mochovce (rozhodnutie je podmienené pozitívnym výsledkom technicko-ekonomického a bezpečno-spoľahlivostného rozboru). - V pokračovaní programu zvyšovania bezpečnosti a spoľahlivosti Jadrovej elektrárne V1 tak, aby dosiahla medzinárodne akceptovateľnú úroveň jadrovej bezpečnosti. - Zabezpečením a realizáciou opatrení na zvýšenie bezpečnosti a spoľahlivosti Jadrovej elektrárne V2. Pre zaujímavosť, zajtra bude vláda prerokúvať dokument, ktorý ministerstvo hospodárstva predložilo do vlády. Ďalšia odrážka je, prosím, pozornosť, pán poslanec Hofbauer. - Odstavením Jadrovej elektrárne V1 Jaslovské Bohunice po uvedení prvého a druhého bloku Jadrovej elektrárne Mochovce do spoľahlivej komerčnej prevádzky, a takto by som mohol menovať ďalej. Pán poslanec, ten dokument sa volá Aktualizovaná energetická koncepcia pre Slovenskú republiku do roku 2005. Je schválený uznesením vlády Slovenskej republiky č. 684 zo dňa 30. 9. 1997. Ak sa nemýlim, bola to predchádzajúca vláda, ktorá napríklad schválila takýto dokument. V časti týchto koncepčných zámerov, ktoré sú opodstatnené, dobré, pokračujeme. Jeden som spomenul. Zvyšovanie spoľahlivosti V2. Zajtra je materiál vo vláde. Naša vláda svojím spôsobom posunula isté termíny. Pokúša sa dosiahnuť čo najlepšie podmienky na zabezpečenie dostatočného objemu finančných zdrojov. Nevidím dôvod. Prosím, možno o tom diskutovať a radi to robíme. Ale nevidím dôvod, pán poslanec, aby ste urážali. To absolútne v tomto prípade, nehnevajte sa, nie je namieste. Ďakujem za pozornosť. I. Presperín, podpredseda NR SR: Ďakujem. Päť faktických poznámok. Posledný pán poslanec Benčat. Končím možnosť uplatnenia faktických poznámok. Prvý pán poslanec Cuper. J. Cuper, poslanec: Pán poslanec Harach, neviem či, pardon, pán minister. Ospravedlňujem sa. Pán minister Harach, nie je to tak ďaleko od tej hornej lavice k dolnej. Neviem, či hospodárska politika tejto vlády najmä vo vzťahu k zahraničiu znesie ešte aj nejaké urážky, pretože sama je urážkou zvrchovanosti a suverenity tohto národa, ktorý oberáte o jeho ekonomickú suverenitu v absolútnom slova zmysle a dávate ju buď susedným krajinám, alebo iným krajinám a neviem si predstaviť civilizovaný štát v Európe, ktorý by to robil takým spôsobom, ale ani štát transformujúci sa. Rozdali ste Maďarom, čo sa dalo, a ďalším záujemcom z okruhu štátov Európskej únie aj ďalej do sveta. Ale už som vám tu raz povedal, že keby ste ponúkali 20 % slovenských plynárenských podnikov, že by som to celkom normálne chápal, že vás vydierajú niektoré mocnosti a že teda ako politik musíte ich uspokojiť a musíte im ustúpiť. Ale vy im chcete dať rovno 49 %, od ktorých k absolútnemu ovládnutiu slovenských plynárenských podnikov, čo je najväčšia vysávačka peňazí z vreciek občanov Slovenskej republiky po tom, čo Deutsche Telekom sprivatizoval Slovenské telekomunikácie, tak vy sa tvárite, že je to všetko v poriadku. Ja tvrdím, že nie. Vy ste si vo vláde osobili právo, ktoré patrí Národnej rade, pretože ak si prečítate pôsobnosť a právomoc Národnej rady v čl. 86 písm. d), tak jednoznačne zistíte, že prerokovanie takejto zmluvy do pôsobnosti Národnej rady patrí. (Zaznel zvuk časomiery.) I. Presperín, podpredseda NR SR: Ďakujem. Pán poslanec Hofbauer. R. Hofbauer, poslanec: Pán minister, ak rozpravu v parlamente považujete za urážku voči svojej osobe, tak je to dokument, že nemáte čo hľadať ani v parlamente, ani vo vláde. Toto je parlamentná demokracia a my máme oprávnenie s vládou debatovať, klásť jej nepríjemné vecné otázky a vy nemáte nárok sa tu urážať. Ak hráte urazeného, iba dokumentujete, že postrádate argumentačnú úroveň, tak sa odujete ako malé dieťa v škôlke. Ak toto považujete za urážku, tak máte smolu. A ďalšia vec. Ten program, ktorý ste čítali o rozvoji energetiky, som veľmi rád, že ste ho uviedli. Ale tam nie je ani zmienka o vypínaní a odstavovaní a likvidácii jadrových elektrární na území Slovenska. Iba o zvažovaní ďalšieho rozvoja a ďalšieho chodu. Zvažovanie sa uskutočnilo a stav je taký, že iné inštitúcie, ako je vaša vláda, potvrdili funkčnosť, bezchybnosť, technickú odôvodnenosť, ekologickosť a ekonomickosť chodu Jadrovej elektrárne Jaslovské Bohunice prvý a druhý blok. Je to Ústav jadrovej bezpečnosti, ktorý je na to spôsobilý na Slovensko a  MAAE je vo Viedni, ktorá je garantom týchto faktov na úrovni európskej a svetovej. Tak ja neviem, za čo sa urážate. Ak sa chcete urážať, tak nech sa vám páči. Ale to iba dokumentujete, že nemáte argumenty. I. Presperín,  podpredseda NR SR: Pán poslanec Gašparovič.